เปิดตัวโครงการรับยาใกล้บ้าน นโยบายลดความแออัดในโรงพยาบาล ตั้งเป้าปี 2563 ดำเนินการครบใน 50 โรงพยาบาล 500 ร้านยา
เปิดตัวโครงการรับยาใกล้บ้าน นโยบายลดความแออัดในโรงพยาบาล ตั้งเป้าปี 2563 ดำเนินการครบใน 50 โรงพยาบาล 500 ร้านยานายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายสาธิต ปิตุเตชะ รัฐมนตรีช่วยว่าการกระทรวงสาธารณสุข นพ.สุขุม กาญจนพิมาย ปลัดกระทรวงสาธารณสุข นพ.ศักดิ์ชัย กาญจวัฒนา เลขาธิการสำนักงานหลักประกันสุขภาพแห่งชาติ นายแพทย์สมศักดิ์ อรรฆศิลป์ อธิบดีกรมการแพทย์ และคณะ เปิดตัวโครงการรับยาใกล้บ้าน ตามนโยบายการลดความแออัดในโรงพยาบาลโดยร้านยาแผนปัจจุบัน (ข.ย.1) นายอนุทิน กล่าวว่า ในวันนี้ กระทรวงสาธารณสุขและสำนักงานหลักประกันสุขภาพแห่งชาติ (สปสช.) มีความพร้อมแล้วทั้งในส่วนโรงพยาบาลและร้านยา เพื่อเป็นทางเลือกในการรับยาหลังพบแพทย์ให้กับผู้ป่วยสิทธิหลักประกันสุขภาพแห่งชาติที่สมัครใจ ไม่ต้องรอคิวรับยา โดยแพทย์ให้ความเห็นว่าผู้ป่วยมีอาการคงที่ สามารถร่วมโครงการรับยาที่ร้านยาได้ ซึ่งร้านยาที่เข้าร่วมโครงการต้องเป็นร้านยาแผนปัจจุบัน ข.ย.1 ที่มีเภสัชกรประจำร้านและจะมีป้ายสัญลักษณ์ “ร้านยาชุมชนอบอุ่น” ที่หน้าร้าน ขณะนี้มีโรงพยาบาลในต่างจังหวัดและกทม.ที่ขึ้นทะเบียนเข้าสู่ระบบอย่างเป็นทางการแล้ว 35 แห่ง และร้านยากว่า 300 แห่ง จะดำเนินการให้ครบ 50 โรงพยาบาล 500 ร้านยา ในปีงบประมาณ 2563 ถือเป็นหนึ่งในวิธีการลดความแออัดของ รพ.รัฐ โดยเพิ่มบริการรับยาที่ร้านขายยา ตอนเริ่มต้นอาจขรุขระบ้างมีร้านขึ้นทะเบียนไม่มาก จึงขอเชิญชวนขึ้นทะเบียนที่ สปสช. ทั้งนี้การรับยา จะแบ่งเป็นเฟส ตอนนี้อยู่ในเฟสที่ รพ.จัดยามาให้ร้าน แต่เฟสต่อไปจะเป็นการกระจายรายได้ ธุรกิจแบ่งปัน โดยต้องไปโปรโมทร้านขายยาทั่วไปเข้าร่วมโครงการนี้ด้วย แต่ต้องเป็นร้านฯ ที่มีมาตรฐานนางสุวลี ศรีประเสริฐ หนึ่งผู้ป่วยที่สมัครใจเข้าร่วมรับยาที่ร้านยา เซฟดัก บิ๊กซีแจ้งวัฒนะ ที่เป็นร้านยาเครือข่าย รพ.ราชวิถี กล่าวว่า ตนเองเป็นโรคเบาหวาน ความดันโลหิตสูง ไขมันในเลือดสูง รับยาไม่ต่ำกว่า 3-4 ตัว ส่วนตัวบ้านกับโรงพยาบาลต้นสังกัดไกลต้องใช้เวลาไม่ต่ำกว่า 1 ชั่วโมง ถ้าไป รพ.ช้า พบแพทย์ช้า ยิ่งรอคิวนานที่ห้องจ่ายยา ดังนั้นการมารับยาที่ร้านขายยาในห้างบิ๊กซีแจ้งวัฒนะจึงถือว่าสะดวก และส่วนตัวยังคงรู้สึกมั่นใจถึงบริการทางการแพทย์ เพราะไป รพ.ก็ได้ตรวจ เจาะเลือด และพบแพทย์ ได้รับยาก็ตัวเดิม เพียงแต่เปลี่ยนมาที่รับยา